**CAIET DE SARCINI**

**pentru achiziţia de echipamente IT – sistem videoproiecție interactiv - suport pentru echipa de management, inclusiv licențele software și servicii asociate**

**CPV: 38652120 – 7 Videoproiectoare**

**CPV: 30195200-4 – Table electronice cu posibilitatea de copiere și accesorii**

**2019**

# Introducere

Caietul de sarcini face parte integrantă din documentația de atribuire și constituie ansamblul cerințelor pe baza cărora se elaborează de către fiecare ofertant propunerea tehnică.

Caietul de sarcini conține specificații tehnice. Acestea definesc, caracteristici referitoare la nivelul calitativ, tehnic și de performanță, siguranța în exploatare, dimensiuni, precum și sisteme de asigurare a calității, terminologie, simboluri, teste și metode de testare, ambalare, etichetare, marcare, condițiile pentru certificarea conformității cu standarde relevante sau altele asemenea.

Instituțiile competente de la care furnizorii pot obține informații privind reglementările obligatorii referitoare la protecția muncii, la prevenirea și stingerea incendiilor și la protecția mediului, care trebuie respectate pe parcursul îndeplinirii contractului și care sunt în vigoare la nivel național, sunt: Ministerul Mediului, Apelor și Pădurilor, Agenția Națională pentru Protecția Mediului , Ministerul Muncii, Familiei, Protecției Sociale și Persoanelor Vârstnice, Inspecția Muncii, site-ul http://www.inspectmun.ro/legislatie/legislatie.html.

În cadrul acestei proceduri, Oficiul Național al Registrului Comerțului îndeplinește rolul de Autoritate contractantă în cadrul Contractului.

Pentru scopul prezentei secțiuni a Documentației de Atribuire, orice activitate descrisă într-un anumit capitol din Caietul de Sarcini și nespecificată explicit în alt capitol, trebuie interpretată ca fiind menționată în toate capitolele unde se consideră de către Ofertant că aceasta trebuia menționată pentru asigurarea îndeplinirii obiectului Contractului.

1. **Contextul realizării acestei achiziții de produse**

**2.1 Informații despre Autoritatea/entitatea contractantă**

Oficiul Naţional al Registrului Comerţului (ONRC) este o instituție publică cu personalitate juridică, organizată în subordinea Ministerului Justiției, finanțată integral de la bugetul de stat prin bugetul Ministerului Justiției. În subordinea ONRC sunt organizate 42 oficii teritoriale, fără personalitate juridică, care funcționează pe lângă tribunale.

* 1. **Informații despre contextul care a determinat achiziționarea produsului**

Achiziția sistemului interactiv de videoproiecție se realizează în cadrul contractului de finanţare nr. 126/06.06.2018, ce are ca obiect acordarea finanţării nerambursabile de către Autoritatea de Management pentru Programul Operațional Capacitate Administrativă, în vederea implementarii Proiectului cu codul SIPOCA 456/cod SMIS2014+ nr. 119317, intitulat: **„Consolidarea capacitații instituționale a Oficiului Național al Registrului Comerțului, a sistemului registrului comerțului și a sistemului de publicitate legală**” încheiat de Oficiul Naţional al Registrului Comerţului cu Ministerul Dezvoltării Regionale și Administraţiei Publice.

# 3. Descrierea produsului

Sistem de videoproiecție interactiv integrat format din tablă interactivă, videoproiector, cu suport de prindere sau mobil inclus, sistem audio stereo inclus și aplicație software interactivă care să suporte și limba română.

## **3.1 Obiectivul specific la care contribuie furnizarea produsului**

Echipa de management a proiectului “Consolidarea Capacității Instituționale a Oficiului Național al Registrului Comerțului și a Sistemului de Publicitate Legală” are sarcina de a coordona implementarea proiectului și de ducerea la bun sfârșit a acestuia. Pentru buna desfășurare a activității echipei de management este necesară achiziția unui sistem de videoproiecție interactiv care să ajute echipa în luarea deciziilor în cadrul proiectului.

**3.2 Produsul solicitat**

Sistem de videoproiecție interactiv integrat format din tablă interactivă, videoproiector, cu suport de prindere sau mobil inclus, sistem audio stereo inclus și aplicație software interactivă care să suporte și limba română.

**3.2.1 Denumirea produsului: Sistem de videoproiecție interactiv**

| **Cant.** | **U.M.** | **Loc de livrare** | **Data de livrare solicitată** | **Specificații tehnice minime** | **Durata minimă garanție** |
| --- | --- | --- | --- | --- | --- |
|  |  |  |  |  |  |
| *1* | buc. | **Sediul central ONRC, București, Sector 3, B-dul Unirii nr 74 bloc J3B** | **In termen de 30 zile de la data semnării contractului de către părți** | **Sistem de videoproiecție** interactiv integrat format din tablă interactivă, videoproiector, cu suport de prindere sau mobil inclus, sistem audio stereo inclus și aplicație software interactivă care să suporte și limba română,  **compus din:**  **Tabla interactivă:**  - conectare la computer prin USB  - diagonala suprafaței active de minim 220 cm  - format 16:10  **și**  **Videoproiector**   * + rezoluție minim 1280 x 800px,   + luminozitate minim 3000 ANSI lumeni;   + lampa min 8000 ore,   + conectori: HDMI , VGA, RJ45;   + control de la distanță | **Pentru tabla interactivă** minim 2 ani de la data finalizării instalării și configurării acesteia. Se vor asigura servicii de garanție care să garanteze reparația defecțiunilor suferite în cel mult 10 zile lucrătoare de la primirea solicitării de suport din partea achizitorului. Ofertantul trebuie să facă dovada că asigură service pentru produsul ofertat pe perioada garanției.  **Pentru videoproiector** minim 3 ani de la data finalizării instalării și configurării acestuia. Se vor asigura servicii de garanție care să garanteze reparația defecțiunilor suferite în cel mult 10 zile lucrătoare de la primirea solicitării de suport din partea achizitorului. Ofertantul trebuie să facă dovada că asigură service pentru produsul ofertat pe perioada garanției. |

Toate licențele software necesare livrării echipamentelor ofertate din cadrul acestui caiet de sarcini vor fi perpetue, în proprietatea Autorității contractante pentru totdeauna de la momentul achiziției, respectiv orice aplicație software furnizată va putea să fie folosită în mod legal pentru o perioadă nedefinită de timp, pentru sistemele ofertate și pentru numărul de utilizatori/ sisteme prezentat. Nu se acceptă alte tipuri de licențiere software, respectiv următoarele: leasing, închiriere, licențiere temporară indiferent de perioada de timp ofertată dacă este limitată, licențiere cloud, etc.

Toate aplicațiile software se vor instala pe echipamentele ofertate, fără a exista nici o componentă în afara sistemului cerut în cadrul acestui caiet de sarcini. Nu se vor accepta aplicații sau sisteme care interacționează cu entități din afara rețelei Autorității contractante, respectiv sisteme care să interacționeze cu sistemele producătorilor, sisteme de tip cloud public (externe rețelei Autorității contractante), etc. Excepție fac cazurile în care pentru buna funcționare și mentenanța aplicațiilor și sistemelor ofertate și pentru buna îndeplinire a cerințelor tehnice, este nevoie de interacțiunea cu site-urile producătorilor sau alte site-uri (de exemplu: site-uri de update-uri pentru sistemul de operare sau aplicații de tip office, site-uri de unde este nevoie de componente sau versiuni noi ale aplicațiilor furnizate, site-uri de firmware, BIOS, drivere, knowledge base ale producătorilor de echipamente – în orice situație este obligatoriu ca aceste site-uri să fie cele oficiale indicate de producători).

Toate specificațiile echipamentelor vor trebui să fie suportate de către producători, respectiv să se regăsească în producție până cel puțin la data expirării contractului. Se acceptă și livrarea altor specificații tehnice (superioare) în cadrul ofertei, cu condiția să fie asumate, semnate și ștampilate la comun de către toți producătorii tuturor subansamblelor constructive ce alcătuiesc sistemul ofertat – altfel nu se acceptă modificări ale specificațiilor originale ale producătorilor pentru îndeplinirea cerințelor din acest caiet de sarcini.

## **3.3 Garanție**

Perioada de garanție începe de la data acceptării produsului sau în cazul amânării din cauze care nu țin de Contractant, la un interval de 30 zile de la acceptarea produsului.

Garanția trebuie sa acopere toate costurile rezultate din remedierea defectelor în perioada de garanție, inclusiv, dar fără a se limita la:

1. demontare, inclusiv închirierea de unelte speciale necesare pe durata intervenției (dacă este aplicabil);
2. ambalaje, inclusiv furnizarea de material protector pentru transport (carton, cutii, lăzi etc.);
3. transport prin intermediul transportatorului, inclusiv de transport internațional (dacă este aplicabil);
4. diagnoza defectelor, inclusiv costurile de personal;
5. repararea tuturor componentelor defecte sau furnizarea unor noi componente;
6. înlocuirea părților defecte;
7. despachetarea, inclusiv curățarea spațiilor unde se efectuează intervenția;
8. instalarea în starea inițială;
9. testarea pentru a asigura funcționarea corectă;
10. repunerea în funcțiune.

## **3.4 Livrare, ambalare, etichetare, transport si asigurare pe durata transportului**

Termenul de livrare este de 30 zile de la data semnării contractului de către părți. Produsul se consideră livrat când toate activitățile în cadrul contractului au fost realizate și produsul este instalat, funcționează la parametrii agreați și este acceptat de Autoritatea contractantă.

Produsul va fi livrat cantitativ și calitativ la sediul Oficiului Național al Registrului Comerțului din București, sector 3, B-dul Unirii nr. 74, tronson II+III.

Produsul va fi însoțit de toate subansamblele/părțile componente necesare punerii și menținerii în funcțiune.

Contractantul va ambala și eticheta produsul furnizat astfel încât să prevină orice daună sau deteriorare în timpul transportului a acestuia către destinația stabilită.

Dacă este cazul, ambalajul trebuie prevăzut astfel încât să reziste, fără limitare, manipulării accidentale, expunerii la temperaturi extreme, sării și precipitațiilor din timpul transportului și depozitării în locuri deschise. În stabilirea mărimii și greutății ambalajului Contractantul va lua în considerare, acolo unde este cazul, distanta față de destinația finală a produsului furnizat și eventuala absență a facilităților de manipulare la punctele de tranzitare.

Transportul și toate costurile asociate sunt în sarcina exclusivă a contractantului. Produsul va fi asigurat împotriva pierderii sau deteriorării intervenite pe parcursul transportului și cauzate de orice factor extern.

Contractantul este responsabil pentru livrarea în termenul agreat al produselor și se consideră că a luat în considerare toate dificultățile pe care le-ar putea întâmpina în acest sens și nu va invoca nici un motiv de întârziere sau costuri suplimentare.

**3.5 Operațiuni cu titlu accesoriu:**

## **3.5.1 Instalare, punere în funcțiune, testare**

Contractantul trebuie să instaleze produsul în mod corespunzător, asigurând-se în același timp ca spațiile unde s-a realizat instalarea rămân curate. După livrarea și instalarea produsului, contractantul va elimina toate deșeurile rezultate și va lua măsurile adecvate pentru a aduna toate ambalajele și eliminarea acestora de la locul de instalare.

Contractantul va realiza apoi toate configurările/setările necesare pentru a pune produsele în funcțiune. Punerea în funcțiune include, de asemenea, toate ajustările și setările necesare pentru a asigura instalarea corespunzătoare, în ceea ce privește performanța și calitatea, cu toate configurațiile necesare pentru o funcționare optimă.

După instalare și punere în funcțiune, autoritatea contractantă și contractantul vor efectua teste funcționale ale produsului.

Contractantul va efectua pe cheltuiala sa și fără nici un fel de costuri din partea Autorității contractante toate testele pentru a asigura funcționarea produsului la parametri agreați. Contractantul rămâne responsabil pentru protejarea produsului luând toate masurile adecvate pentru a preveni lovituri, zgârieturi și alte deteriorări, până la acceptare de către Autoritatea/entitatea contractantă.

## **3.5.2 Suport tehnic**

Contractantul va asigura suport tehnic pe toată perioada de garanție.

Contractantul va asigura un punct de contact dedicat personalului autorizat al Autorității contractante unde se poate semnala orice problemă/defecțiune care necesită mentenanță preventivă sau corectivă sau solicită suport tehnic Contractantului în gestionarea unui incident, disponibil, pentru a se asigura că orice situație semnalată este tratată cu promptitudine.

Contractantul va răspunde în timp util la orice incident semnalat de Autoritatea/entitatea contractantă

Contractantul trebuie sa asigure disponibilitatea serviciilor de suport tehnic.

|  |  |
| --- | --- |
| Timp de răspuns, timp de remediere/înlocuire | |
| Timp de răspuns la solicitare în caz de defecţiune | Maxim 8 ore lucrătoare de la solicitare |
| Timp de remediere | Maxim 10 zile lucrătoare pentru remediere defecțiune |

# 4. Recepția produselor

Recepția produselor se va efectua pe bază de proces verbal semnat de Contractant și Autoritatea contractantă. Recepția produselor se va realiza în mai multe etape, în funcție de progresul contractului, respectiv:

1. recepția cantitativă se va realiza după livrarea produselor în cantitatea solicitată la locația indicată de Autoritatea contractantă;
2. recepția calitativă se va realiza după instalare, punere în funcțiune și testare a produselor și, după caz, toate defectele au fost remediate.

# 5. Modalități si condiții de plată

Contractantul va emite factura pentru produsul livrat. Factura va avea menționat numărul contractului, datele de emitere și de scadența ale facturii respective. Factura va fi trimisă în original la adresa specificată de Autoritatea contractantă.

Factura va fi emisă după semnarea de către Autoritatea contractantă a procesului verbal de recepție calitativă, acceptat, după livrare, instalare și punere în funcțiune.

Procesul verbal de recepție calitativă va însoți factura și reprezintă elementul necesar realizării plății, împreună cu celelalte documente justificative prevăzute mai jos:

1. certificatul de calitate și garanție;
2. declarația  de conformitate;
3. avizul de expediție al produsului;
4. procesul verbal de recepție cantitativă;

**Precizări:**

Contractantul trebuie să răspundă punctual la toate cerinţele cuprinse în prezentul caiet de sarcini şi să detalieze în cadrul propunerii tehnice modalitatea şi mijloacele concrete prin care echipamentele si serviciile furnizate îndeplinesc aceste cerinţe, astfel încât comisia de evaluare să aibă posibilitatea evaluării acesteia în mod obiectiv.

Propunerea tehnică se va întocmi într-o manieră organizată, astfel încât procesul de evaluare a ofertelor să permită identificarea facilă a corespondenţei informaţiilor cuprinse în ofertă cu specificaţiile tehnice din caietul de sarcini.

Propunerea tehnică va cuprinde cel puţin elementele menționate în cadrul fișei de date a achiziției, precum si prezentarea în detaliu cu privire la cerințele și serviciile furnizate prin raportare la cerințele stabilite în prezentul caiet de sarcini.

Operatorii economici vor oferta toate materialele și echipamentele prevăzute în caietul de sarcini, iar acolo unde este cazul, vor propune echipamente hardware sau produse software suplimentare pentru a îndeplini toate cerințele enunțate în caietul de sarcini.

**Notă:**

Specificatiile tehnice definite în cadrul prezentului caiet de sarcini corespund necesităților și exigențelor autorității contractante. Având în vedere specificitatea, Autoritatea contractantă a descris necesarul de livrabile și servicii într-un nivel de detaliu necesar operatorilor economici interesați, permițând identificarea obiectului acestui contract de achiziție publică.

Toate specificațiile, serviciile și cerințele menționate și solicitate în cadrul acestui caiet de sarcini sunt însoțite de mențiunea „sau echivalent”.

**AUTORITATEA CONTRACTANTĂ**